Kommissionens beslutning

af 4. marts 2002

om Østrigs anmodning om at kunne anvende den særlige ordning, der er fastlagt i artikel 3 i direktiv 93/38/EØF

(meddelt under nummer K(2002) 684)

(Kun den tyske udgave er autentisk)

(EØS-relevant tekst)

(2002/205/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation(1), senest ændret ved Europa-Parlamentets og Rådets direktiv 98/4/EF(2), særlig artikel 3, stk 4,

under henvisning til Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter(3), særlig artikel 12,

under henvisning til Østrigs anmodning af 6. september 2000,

efter høring af Det Rådgivende Udvalg for Offentlige Aftaler, og

ud fra følgende betragtninger:

(1) I henhold til artikel 3 i direktiv 93/38/EØF kan en medlemsstat anmode Kommissionen om at bestemme, at udnyttelse af geografiske områder med henblik på efterforskning efter eller udvinding af olie, gas, kul eller andet fast brændsel ikke skal betragtes som en af de former for virksomheder, der er omhandlet i dette direktivs artikel 2, stk. 2, litra b), nr. i), eller at ordregiver ikke skal anses for at have særlige eller eksklusive rettigheder i medfør af artikel 2, stk. 3, litra b), til en eller flere af disse former for virksomhed, når en række konkrete betingelser er opfyldt, for så vidt angår de gældende nationale bestemmelser om sådan virksomhed, og at en medlemsstat, der anmoder om en sådan beslutning, påser, at ordregiverne overholder principperne om ikke-forskelsbehandling og udbud ved tildeling af kontrakter, og meddeler Kommissionen oplysninger om tildelingen af kontrakter.

(2) Medlemsstater, der har gennemført bestemmelserne i direktiv 94/22/EF, anses for at opfylde betingelserne i artikel 3, stk. 1, i direktiv 93/38/EØF.

(3) Ved skrivelse af 6. september 2000 sendte Republikken Østrig Kommissionen en anmodning(4) i henhold til artikel 3 i direktiv 93/38/EØF. Anmodningen omfattede ikke udnyttelse af geografiske områder med henblik på efterforskning efter eller udvinding af kul eller andet fast brændsel.

(4) Ved skrivelse af 11. december 2000 anmodede Kommissionen Østrig om at fremlægge de love og administrative bestemmelser, der var nødvendige for at kunne foretage den retlige bedømmelse af anmodningen. Desuden ønskedes der oplysninger om, hvorvidt en enekoncession eller tilladelse var blevet givet før tidspunktet for gennemførelsen af direktiv 93/38/EØF og om andre foretagender på dette tidspunkt uden forskelsbehandling og efter objektive kriterier frit kunne anmode om tilladelse til at udnytte geografiske områder med henblik på efterforskning efter eller udvinding af olie, gas, kul eller andet fast brændsel.

(5) Ved skrivelse af 20. marts 2001 fremsendte Østrig de nødvendige dokumenter til Kommissionen og besvarede de af Kommissionen stillede spørgsmål.

(6) Ved vedtagelsen af Berggesetz 1975(5), der fra den 1. januar 1999(6) blev erstattet af Mineralrohstoffgesetz(7), har Østrig opfyldt sine forpligtelser i henhold til direktiv 94/22/EF.

(7) I henhold til artikel 3, stk. 3, i direktiv 94/22/EF offentliggjorde Østrig rettidigt den 12. september 1995 en meddelelse i De Europæiske Fællesskabers Tidende(8), hvoraf det fremgår, at det samlede østrigske territorium i denne artikels forstand vedvarende står til rådighed for prospektering, udforskning og udvinding af kulbrinter, for så vidt der ikke foreligger udforsknings-, udvindings- og oplagringskontrakter vedrørende kulbrinter og tidligere Bergwerksberechtigungen (udvindingsrettigheder), der også omfatter kulbrinter.

(8) Ved "Bundesgesetz 1997 om ændring af Bundesvergabegesetz 1993"(9) (herefter "Bundesvergabegesetz 1997"), som trådte i kraft 1. januar 1997, blev direktiv 93/38/EØF gennemført på forbundsplan i østrigsk ret. I § 86 i Bundesvergabegesetz 1997 gentages bestemmelserne i artikel 3, stk. 2, i direktiv 93/38/EØF, og paragraffen sikrer, at foretagender, der udøver efterforsknings- eller udvindingsvirksomhed, overholder principperne om ikke-forskelsbehandling og udbud ved tildeling af kontrakter, især med hensyn til de oplysninger, de giver virksomhederne om deres planer om tildeling af kontrakter, samt forpligtelsen til at informere Kommissionen om tildelingen af disse kontrakter. For foretagender, der i henhold til §§ 68 ff i Mineralrohstoffgesetz har fået tildelt udnyttelsen af geografiske områder med henblik på prospektering eller udvinding af olie eller gas, anses bestemmelserne i § 86, stk. 2, nr. 1-5 i Bundesvergabegesetz 1997, som svarer til artikel 3, stk. 1, i direktiv 93/38/EØF, for opfyldt.

(9) Den 1. juli 1994 var der mellem Republikken Østrig og OMV AG indgået fem efterforsknings-, udvindings- og oplagringskontrakter vedrørende kulbrinter, og der var indgået tre tilsvarende kontrakter med Rohöl-Aufsuchungs AG (RAG). Bestemmelserne i Berggesetz 1975 fandt anvendelse på disse kontrakter.

(10) I henhold til Allgemeines Berggesetz fra 1854 blev der kun i ringe omfang givet tilladelse til udvinding af olie og gas. Disse tilladelser vedrører udvinding af mineralske råstoffer (udvindingsrettigheder) og blev givet før ikrafttrædelsen den 31. august 1938 af Bitumengesetz eller i henhold til overgangsbestemmelserne i denne lov. Den udvinding af olie eller gas, som foretages af RAG, Van Sickle GesmbH og OMV i Niederösterreich, beror på sådanne rettigheder -

VEDTAGET FØLGENDE BESLUTNING:

Artikel 1

Fra den 4. marts 2002 betragtes udnyttelse af geografiske områder med henblik på efterforskning efter eller udvinding af olie eller gas ikke i Republikken Østrig som en af de former for virksomhed, der er omhandlet i artikel 2, stk. 2, litra b), nr. i), i direktiv 93/38/EØF.

Foretagender, der udøver en sådan virksomhed, anses ikke i Republikken Østrig for at have særlige eller eksklusive rettigheder i medfør af direktivets artikel 2, stk. 3, litra b).

Artikel 2

1. Denne beslutning vedtages på grundlag af de love og administrative bestemmelser, der er vedtaget i Republikken Østrig indtil den 4. marts 2002 for at gennemføre direktiv 94/22/EF og artikel 3 i direktiv 93/38/EØF, og som er blevet meddelt Kommissionen.

2. Love eller administrative bestemmelser om ændring af de i stk. 1 omhandlede love og administrative bestemmelser meddeles Kommissionen, så snart de er vedtaget, således at denne kan vurdere, om denne beslutning bør ændres, ophæves eller bibeholdes.

Artikel 3

Denne beslutning er rettet til Republikken Østrig.

Udfærdiget i Bruxelles, den 4. marts 2002.

På Kommissionens vegne

Frederik Bolkestein

Medlem af Kommissionen

(1) EFT L 199 af 9.8.1993, s. 84.

(2) EFT L 101 af 1.4.1998, s. 1.

(3) EFT L 164 af 30.6.1994, s. 3.

(4) Anmodningen blev oprindelig støttet på § 86 i Bundesvergabegesetz 1997.

(5) BGBl. 259/1975.

(6) BGBl. I 38/1999.

(7) Bestemmelserne om efterforskning efter og udvinding af olie og gas er dog - i det omfang det er relevant i denne sammenhæng - uændret i forhold til Berggesetz 1975.

(8) EFT C 237 af 12.9.1995, s. 16.

(9) BGBl. I 56/1997.